Illum il-presidenza laħqet qbil informali mal-Parlament Ewropew dwar regoli ġodda dwar id- diġitalizzazzjoni tar-reġistrazzjoni tal-passiġġieri tal-vapuri. L-għan huwa li n-numru eżatt ta' passiġġieri u informazzjoni oħra jsiru disponibbli b'mod immedjat għas-servizzi ta' tfittxija u salvataġġ f'każ ta' inċident. Fil-preżent, jista' jintilef ħin prezzjuż minħabba li d-data dwar il-persuni abbord tinżamm mill-kumpanija tat-trasport bil-baħar, u ċ-ċentru ta' tfittxija u salvataġġ ikollu jsib lill-persuna ta' kuntatt tal-kumpanija sabiex jikseb din l-informazzjoni. Fil-forma diġitali, l-informazzjoni tkun aċċessibbli b'mod dirett. Biex ikun aktar faċli li l-vittmi u l-qraba tagħhom jiġu assistiti, id- data reġistrata ser tinkludi n-nazzjonalità tal-passiġġieri . Ir-regoli attwali diġà jirrikjedu li l-kumpanija tat-trasport bil-baħar tirreġistra l-isem, id-data tat-twelid, is-sess, u - jekk il-passiġġier ikun jixtieq dan - il-ħtieġa ta' assistenza speċjali f'emerġenza. "L-ivvjaġġar bil-vapur fl-UE huwa sikur ħafna, iżda f'każ li jiġri xi ħaġa, jeħtieġ li nkunu ċerti li nafu eżatt kemm hemm passiġġieri neqsin - forsi li jinsabu fl-ilma jew maqbuda abbord. Minbarra l-ismijiet, għandna bżonn inkunu nafu wkoll in-nazzjonalitajiet tagħhom sabiex l-awtoritajiet ikunu jistgħu jikkuntattjaw lil qrabathom u lill-ambaxxati. Dawn ir-regoli l-ġodda jagħmlu dan possibbli", qal Ian Borg, il-Ministru Malti għat-Trasport, l-Infrastruttura u l-Proġetti Kapitali. Skont ir-rekwiżiti l-ġodda, id-data ser tintbagħat lill-awtorità rilevanti f'format elettroniku fi żmien 15-il minuta wara t-tluq tal-vapur. Jistgħu jintużaw żewġ mezzi ta' trasmissjoni, il-Punt ta' Kuntatt Uniku Nazzjonali jew is-Sistema ta' Identifikazzjoni Awtomatika, soġġett għal ċerti kondizzjonijiet. L-istati membri ser ikollhom sentejn mid-dħul fis-seħħ tad-direttiva biex jinkorporaw ir-regoli l-ġodda fil-leġislazzjoni nazzjonali tagħhom. L-abbozz ta' direttiva maqbul illum huwa parti minn analiżi usa' tal-leġislazzjoni tal-UE dwar is-sikurezza tal-vapuri tal-passiġġieri, li għandha l-għan li tagħmel l-ivvjaġġar bil-baħar aktar sikur filwaqt li tissimplifika r-regoli u tnaqqas l-ispejjeż amministrattivi. Il-presidenza ser tippreżenta r-riżultati tan-negozjati tal-lum għall-approvazzjoni mill-istati membri fil-ġimgħat li ġejjin.